Με μια πολύ μεγάλη απουσία θα παραταχθεί στο ντέρμπι με τον ΠΑΟΚ η ΑΕΚ. Ο λόγος για τον Αντρέ Σιμόες, ο οποίος (και σήμερα) ακολούθησε ατομικό πρόγραμμα αποφόρτισης λόγω ενοχλήσεων στον δεξιό τετρακέφαλο – που παραμένουν – και ως εκ τούτου, τέθηκε νοκ-άουτ για το μεγάλο αυριανό ματς του ΟΑΚΑ. Είναι αυτονόητο, πως ο πονοκέφαλος είναι μεγάλος για τον Νίκο Κωστένογλου, καθώς ο Σιμόες μέχρι τώρα ήταν κομβική μονάδα στα πλάνα του, βρισκόταν σε μεγάλη φόρμα και αποτελούσε παίκτη-σημείο αναφοράς στον νευραλγικό χώρο του άξονα. Ο Πορτογάλος μέσος, παρ’ ότι βγήκε εκτός λόγω του προβλήματος που αντιμετωπίζει, ούτε που συζήτησε να μην είναι στο ξενοδοχείο με την υπόλοιπη ομάδα κι έτσι ακολουθεί κανονικά την αποστολή για ψυχολογικούς λόγους και για να βρίσκεται δίπλα στους συμπαίκτες του. Η απουσία του Αντρέ Σιμόες, σημαίνει πως – εκτός συγκλονιστικού απροόπτου – η ΑΕΚ θα έχει στα χαφ μαζί με τον Κρίστιτσιτς τον Κώστα Γαλανόπουλο, ο οποίος και εκείνος προέρχεται από πολύ καλά παιχνίδια. Από εκεί και πέρα, όσον αφορά την περίπτωση του Νέλσον Ολιβέιρα, ο Πορτογάλος επιθετικός γυμνάστηκε και σήμερα κανονικότατα, είναι εννοείται στην αποστολή και μένει να δούμε τι θα επιλέξει ο Νίκος Κωστένογλου, αν δηλαδή τον χρησιμοποιήσει από την αρχή ή εάν τον κρατήσει στον πάγκο.

Η ενημέρωση της ΠΑΕ ΑΕΚ:

Ολοκληρώθηκε η σημερινή προπόνηση των ποδοσφαιριστών της ΑΕΚ στα Σπάτα.



Σε αυτήν συμμετείχαν όλοι οι παίκτες πλην του Αντρέ Σιμόες, ο οποίος ακολούθησε ατομικό πρόγραμμα αποφόρτισης λόγω ενοχλήσεων στον δεξιό τετρακέφαλο. Έπειτα από το τέλος του προγράμματος ο Νίκος Κωστένογλου ανακοίνωσε την αποστολή για το αυριανό (19.30) παιχνίδι Πρωταθλήματος με τον ΠΑΟΚ στο ΟΑΚΑ.



Σε αυτήν βρίσκονται οι Μπάρκας, Τσιντώτας, Αθανασιάδης, Μπακάκης, Λόπες, Οικονόμου, Τσιγκρίνσκι, Βράνιες, Χουλτ, Σβάρνας, Παουλίνιο, Κρίστιτσιτς, Σιμόες, Ζεράλδες, Μάνταλος, Σιμάο, Γαλανόπουλος, Βέρντε, Γιακουμάκης, Λιβάια, Ντέλετιτς, Αλμπάνης, Κλωναρίδης, Ολιβέιρα.